Մյուս հանգուցալուծումը` խաղաղ շարժումը խաղաղությամբ ավարտելն է: Դա կարող է տեղի ունենալ երկու ձեւով․ առաջին` թողնելով, որ այն գնա ինքնասպառման, եւ երկրորդ` երկխոսությամբ, որ, մեր կարծիքով, ամենացանկալին է այս դեպքում: Ցանկալի այն առումով, որ դրանից կարող են շահել թե՛ Նիկոլ Փաշինյանն ու իշխանությունը եւ թե՛ պետությունն ու ժողովուրդը: Կարեւոր է հասկանալ, որ, մի կողմից, շարժումն արդեն իսկ ասել է իր ասելիքը, իսկ մյուս կողմից էլ իշխանություններն են պատրաստակամ` փարատել եղած դժգոհությունները: Չհամագործակցելն այս պարագայում չի հասկացվի, որովհետեւ դրա այլընտրանքը կարող է դառնալ կա՛մ ընդդիմության առաջնորդի վերածված Նիկոլ Փաշինյանի գլխահակ հեռացումը, ինչը ցանկալի չէ, կա՛մ էլ ընդդիմություն-իշխանություն կառուցողական համագործակցության հույսերի փլուզումը, որ անընդհատ խոչընդոտ է դառնալու հետագա փոփոխությունների իրականացման ճանապարհին: